Document ID: 31988R0559

*****
ΚΑΝΟΝΙΣΜΟΣ (ΕΟΚ) αριθ. 559/88 ΤΗΣ ΕΠΙΤΡΟΠΗΣ
της 29ης Φεβρουαρίου 1988
περί τροποποίησης του κανονισμού (ΕΟΚ) αριθ. 2083/80 περί των λεπτομερειών εφαρμογής σχετικά με την οικονομική δραστηριότητα των ομάδων παραγωγών και των ενώσεων αυτών
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Οικονομικής Κοινότητας,
τον κανονισμό (ΕΟΚ) αριθ. 1360/78 του Συμβουλίου της 19ης Ιουνίου 1978 περί των ομάδων παραγωγών και των ενώσεων αυτών (1), όπως τροποποιήθηκε τελευταία από τον κανονισμό (ΕΟΚ) αριθ. 1760/87 (2), και κυρίως το άρθρο 6 παράγραφος 3 δεύτερη περίπτωση,
Εκτιμώντας:
ότι ο κανονισμός (ΕΟΚ) αριθ. 2083/80 της Επιτροπής (3), όπως τροποποιήθηκε από τον κανονισμό (ΕΟΚ) αριθ. 1616/82 (4), ορίζει τις λεπτομέρειες εφαρμογής σχετικά με την οικονομική δραστηριότητα των ομάδων παραγωγών και των ενώσεων αυτών· ότι είναι απαραίτητο να συμπληρωθούν οι εν λόγω απαιτήσεις μετά την επέκταση του πεδίου εφαρμογής του κανονισμού (ΕΟΚ) αριθ. 1360/78 στην Ισπανία·
ότι οι γεωργικές εκμεταλλεύσεις στην Ισπανία χαρακτηρίζονται, ιδίως σε ορισμένες περιοχές, από το μικρό μέγεθος, τον τεμαχισμό τους και τον πολυσχιδή χαρακτήρα της παραγωγής τους· ότι, ως εκ τούτου, πρέπει να προσδιοριστούν τα ελάχιστα σχετικά χαμηλά όρια για την δραστηριότητα των ομάδων παραγωγών· ότι ο κύκλος εργασιών αποτελεί κατάλληλο κριτήριο για να εξασφαλισθεί η αποτελεσματικότητα της δράσης των ενώσεων για ορισμένους τομείς για τους οποίους, εν όψει των δυσχερειών για τον πλήρη προσδιορισμό των ειδικών ορίων ελάχιστης καλλιεργούμενης έκτασης, πρέπει να χρησιμοποιηθεί μια μοναδική βάση αναφοράς· ότι προκειμένου να εξασφαλισθεί ότι οι ενώσεις είναι μεγάλης οικονομικής σπουδαιότητας, φαίνεται σκόπιμο να προσδιορισθεί ένας ελάχιστος αριθμός ομάδων μελών από τις οποίες πρέπει να αποτελούνται οι εν λόγω ενώσεις·
ότι τα μέτρα που προβλέπονται στον παρόντα κανονισμό είναι σύμφωνα με τη γνώμη της Μόνιμης Επιτροπής Γεωργικών Διαρθρώσεων,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Ο κανονισμός (ΕΟΚ) αριθ. 2083/80 τροποποιείται ως εξής:
1. Στο άρθρο 2, η παράγραφος 2 αντικαθίσταται από το ακόλουθο κείμενο:
«2. Ο ελάχιστος όγκος παραγωγής που προβλέπεται στο άρθρο 1 και στην παράγραφο 1 του παρόντος άρθρου μειώνεται κατά :
- 30 % όσον αφορά τις ομάδες παραγωγών που αποτελούνται κυρίως από γεωργικές εκμεταλλεύσεις που βρίσκονται στο Mezzogiorno, στα ελληνικά νησιά και στις περιοχές που αναφέρονται στο άρθρο 3 παράγραφος 3 της οδηγίας 75/268/ΕΟΚ του Συμβουλίου της 28ης Απριλίου 1975 σχετικά με την ορεινή γεωργία και ορισμένες μειονεκτικές περιοχές (1),
- 50 % όσον αφορά τις ομάδες παραγωγών που αποτελούνται κυρίως από γεωργικές εκμεταλλεύσεις που βρίσκονται στις Βαλεαρίδες και Καναρίους Νήσους.
(1) ΕΕ αριθ. L 128 της 19. 5. 1975, σ. 1.»
2. Στο άρθρο 3, προστίθεται το ακόλουθο εδάφιο:
«Όσον αφορά την Ισπανία, κατά παρέκκλιση των προηγούμενων διατάξεων του παρόντος άρθρου, οι ενώσεις πρέπει να εκπροσωπούν ελάχιστη καλλιεργούμενη έκταση, κύκλο εργασιών και μέρος του τόπου παραγωγής σε εθνικό επίπεδο, που ορίζονται στο σημείο ΙΙΙ του παραρτήματος. Όσον αφορά τα προϊόντα που απαριθμούνται στο παράρτημα, καθώς και άλλα προϊόντα, οι ενώσεις πρέπει να συνίστανται από τουλάχιστον πέντε αναγνωρισμένες ομάδες και να έχουν ελάχιστη εδαφική έκταση αντίστοιχη με μια αυτόνομη κοινότητα.»
3. Στο παράρτημα, προστίθεται ο πίνακας που περιλαμβάνεται στο παράρτημα του παρόντος κανονισμού.
Άρθρο 2
Ο παρών κανονισμός αρχίζει να ισχύει την τρίτη ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 29 Φεβρουαρίου 1988.

Labels: 18
19
6